google/wiki40b huggingface dataset:
Cally Monrad

Utdannelse

1896–1899 studerte hun sang med operasangeren og musikkpedagogen Wilhelm Kloed, hvoretter hun hadde sin debut som romansesanger i Kristiania i februar 1899.
1901–1903 studerte Monrad med Agleja Oneski i Dresden. Sin sceniske utdannelse fikk hun senere også i Dresden, hos Clementine von Schucht.

Scenekarriere

Monrad hadde sin operasangerdebut i rollen som Grete i Engelbert Humperdincks opera Hans og Grete på Nationaltheatret i 1903. Senere stod hun for flere betydelige roller på hovedscener i Norge, i resten av Norden, samt i Tyskland. 1909–1911 hadde hun engasjement ved Berlin Hofoper, hvor hun spilte tittelrollen i Georges Bizets Carmen, Mimi i Giacomo Puccinis La bohème, samt tittelrollene i Giacomo Puccinis Tosca og Madama Butterfly. Monrad spilte også i operettene Geisha og Jomfru Hook van Holland.
Hun oppnådde stor popularitet hos publikum med sine sanger, mens ekspertene var tydelig delt i hvordan hennes sangprestasjoner ble gjennomført. Hun hadde en særegen frasering, hun pustet «feil» og hun ordnet noteverdier og glissandier helt etter eget forgodtbefinnende, til flere komponisters store frustrasjon.

Iscenesetter

Monrad var dessuten iscenesetter: Madama Butterfly (Nationaltheatret), Donizettis opera Elskovsdansen samt hennes egen Trollskatten (Det norske teatret) (1935).

Den andre verdenskrig og etterspillet

Monrad meldte seg inn i Quislings nazistparti Nasjonal Samling (NS) 29. oktober 1940. Dette var bare fem uker etter at Josef Terboven, rikskommissaren som var okkupantenes øverste sjef i Norge under andre verdenskrig, hadde holdt en radiotale der han bekjentgjorde at han hadde utnevnt «kommissariske statsråder», med Quisling i spissen som regjeringssjef. Året etter, i 1941, ble hun ansatt som forstanderinne ved teaterskolen som NS-myndighetene etablerte. Hun var dessuten sjef ved Det norske teatret 1942–1945.
Monrad ble bevilget kunstnerlønn av Stortinget i 1939. Den ble imidlertid fratatt henne i 1945. Monrad ble idømt ett års fengsel i 1947. Soningen ble utsatt grunnet sykdom. I 1948 ble hun benådet. Folk flest var ikke særlig velvillig innstilt til Cally Monrad etter krigen. Hun ble kastet ut av sin bolig minst en gang. En periode bodde hun i Ullevålsveien, og en dag hun kom hjem sto alle hennes eiendeler ute på gaten i øsende regn. Hun var flere ganger innlagt på sykehus for depresjon, hysteri og psykiske problemer. De siste årene hun levde bodde hun trangt og kummerlig hos noen få venner som kunne huse henne. Hun fremholdt til sin død at hun var helt uskyldig i alt hun hadde vært involvert i i okkupasjonstiden, og hun påsto at hun ikke visste at Norge hadde vært okkupert, hun var faktisk ikke klar over at det hadde vært krig i det hele tatt.

Grammofonkarriere

Momrad spilte også inn flere grammofon- og fonografinnspillinger 1905–1914 på merkene Gramophone, Pathé samt Edison. Totalt ble det 21 innspillinger.

Verker basert på Monrads liv

Våren 2018 satte Det Norske Teatret opp stykket Cally med Ingeborg Sundrehagen Raustøl i hovedrollen som Cally Monrad. Dramatikeren og poeten Ruth Lillegraven hadde skrevet manus, og regien var ved Maren E. Bjørseth.
Fjordane

Fjordane betegner de nordlige deler av Sogn og Fjordane fylke, mellom Sogn og Sunnmøre. Det skilles vanligvis mellom Sunnfjord i sør og Nordfjord i nord. Det opprinnelige navnet på området var Firdafylke, som var et eget fylke under Gulatinget. Distriktet omfatter 14 kommuner med til sammen 72 786 innbyggere og et areal på 7 948 km² som utgjør 66 % av folkemengden og 43 % av arealet fylket. Florø, Førde og Måløy har bystatus. Dialektene i Fjordane tilhører gruppen nordvestlandsk e-mål som også snakkes i Romsdal og på Sunnmøre.

Kommuneinndelingshistorikk

I 1838 ble området inndelt i kommunene Gaular (til 1910 kalt Indre Holmedal), Fjaler (til 1911 kalt Ytre Holmedal), Askvoll, Vevring, Førde, Jølster, Kinn, Davik, Gloppen, Innvik, Eid og Selje. Av Innvik ble Stryn skilt ut som egen kommune i 1843, av Askvoll ble Hyllestad ( i Sogn) skilt ut som egen kommune i 1862, av Eid ble Hornindal skilt ut som egen kommune i 1867, av Gloppen ble Breim skilt ut som egen kommune i 1886, av Førde ble Naustdal skilt ut som egen kommune i 1896, og av Selje ble Nord-Vågsøy og Sør-Vågsøy skilt ut som egne kommuner i 1909. Av Kinn ble Florø skilt ut som bykommune i 1860, Bremanger som egen kommune i 1866, og Bru og Eikefjord som egne kommuner i 1922. (Kilde: Brøgger, Waldemar: Norge. Geografisk leksikon. Cappelen, 1963). I 1964 ble Kinn, Florø, Bru og Eikefjord gjenforent til Flora kommune. Breim ble gjeninnlemmet i Gloppen (en mindre del innlemmet i Jølster), og Vevring ble delt mellom Flora, Askvoll og Naustdal. Samme år ble Nord-Vågsøy, Sør-Vågsøy og deler av Selje og Davik slått sammen til Vågsøy kommune. Resterende deler av Davik ble i 1965 fordelt på Bremanger og Eid kommuner, til Eid ble også deler av Hornindal innlemmet. I 1965 ble Innvik innlemmet i Stryn kommune, sammen med resten av Hornindal. I 1977 ble den del av Hornindal som var innlemmet i Stryn skilt ut igjen som selvstendig kommune.

Byer

Florø fikk bystatus som ladested i 1860. Førde og Måløy fikk begge sin bystatus gjennom kommunestyrevedtak i 1997.
Finn Far

Handling

Finn Far forteller historien om Melissa Morris (Emily Osment) som desperat forsøker å få mer oppmerksomhet fra sin alltid opptatte far, Neil (George Newbern), en bestselgende forfatter.
Melissa lever i skyggen av Tripp Zoome (Jonathan Keltz), den eventyrlystne og våkne helten fra farens populære spionromaner.
Før en lenge forsinket far/datter-ferie finner sted, blir Neil kidnappet av besatte fans, Wheeze (David Henrie), Andre (Moises Arias) og Sheldon (Denzel Whitaker). Så Melissa legger i vei for å finne faren. Akkurat i det Melissa redder ham, blir han kidnappet igjen, denne gang sammen med sin datter av hotellsjef Merv (Jason Earles) samt brødrene Maurice (Phil Lewis) og Skunk (Charles Halford). 
Nå er det opp til Wheeze, Andre og Sheldon å redde både Melissa og faren.

Mottakelse

Filmen ble betraktet som en suksess. Den hadde 4,6 millioner seere og slo Nickelodeons film Spectacular! med 39%, som hadde premiere på samme tid som Finn Far.
Nemotragus

Utseende

En middelsstor (ca. 27 millimeter), lang og tynn, brun trebukk. Antennene er tynne og lengre enn kroppen. Pronotum er omtrent dobbelt så langt som bredt, noe avsmalnende forover, uten tenner på sidene. Dekkvingene er blanke, litt avsmalnende bakover.

Utbredelse

Arten er vidt utbredt i det sørlige og østlige Afrika, fra Etiopia i nord til Sør-Afrika og Namibia i sør.
Rogaland politidistrikt

Historie

Rogaland politidistrikt ble opprettet som Rogaland politimesterembede i 1898. Det dekket da store deler av Rogaland fylke.
I mellomkrigstiden, fra 1918 og frem til andre verdenskrig, holdt politikammeret til i Jørgen Erichsensgate 2 i Stavanger (vis-à-vis hotellet på Lagårdsveien). Politikammeret var en kombinert politimesterbolig og kontorer for politikammeret.
Da andre verdenskrig kom, så ble politidistriktene i Rogaland regulert. Dette førte til at Rogaland politidistrikt ble opphevet. Etter krigen ble Rogaland politidistrikt opprettet igjen med akkurat samme utstrekning som tidligere. Politikammeret ble flyttet til Lagårdsveien 78.
Rogaland fikk ny politidistriktsinndeling 1. august 1962. I nordre delen av Rogaland tok Haugesund politidistrikt over politistasjonen i Sauda og lensmannskontorene i de andre kommunene, mens Stavanger politidistrikt overtok lensmannskontorer i midtre deler av Rogaland. Sandnes politikammer legges ned og Rogaland politikammer flyttes til nye lokaler i Langgata i Sandnes.
November 1987 flytter Rogaland politikammer igjen. Denne gang til nye lokaler i Elvegata i Sandnes.
Politimesteren overtok i 1994 det administrative ansvaret for lensmenn fra Fylkesmannen. Politidistriktet hadde da 9 lensmannskontorer under seg.
1. januar 2002 ble det nye Rogaland politidistrikt opprettet etter sammenslåing av Rogaland og Stavanger politidistrikt. Sirdal lensmannskontor ble også lagt inn i det nye politidistriktet.
Styloctetor stativus

Utseende

Styloctetor stativus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Styloctetor stativus er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Juliet Marillier

Juliet Marillier (født 27. juli 1948) er en New Zealandsk forfatter av fantasy, særlig historisk fantasy. Hun bor nå i Vest-Australia. Mens Marillier skriver mest for voksne og blant hennes siste bøker er Cybele's Secret, en oppfølger til hennes roman for unge voksne Wildwood Dancing. Hennes siste utgivelse er Heart's Blood, en gjenfortelling av historien om skjønnheten og udyret.

Liv og utdanning

Juliet Marillier ble født i Dunedin, New Zealand og vokste opp omgitt av keltisk musikk og historier. Hennes egne keltisk-gæliske røtter inspirerte henne til å skrive sin første serie, Sevenwaters Trilogy. Marillier ble utdannet ved University of Otago, hvor hun tok hovedfag i musikk og språk. Hun har sagt i intervjuer at denne opplæringsdelen styrket hennes diktning, og at hennes livslange interesse for historie, folklore og mytologi har hatt stor innflytelse på hennes historiefortellende stil.
Hun bor i et hundre år gammelt hus i en forstad til Perth. Hun har fire voksne barn og to barnebarn, som alle bor i Australia. Hun har vært forfatter på heltid siden 2002, og har tidligere arbeidet ved en rekke jobber, inkludert musikk undervisning både sekundære og tertiære nivåer og i offentlig tjeneste.

Skrivestil

Flere av Marillier bøker er skrevet i første person. En av hennes sterke sier er hennes evne til å bruke denne synsvinkelen, slik at leseren danner et nært bånd med hovedpersonen. Hennes persongalleri er godt avrundet og leseren blir kjent med deres sterke og svake sider, noe som igjen oppmuntrer til å hengi seg til figurenes verden. Marillier er også kjent for å skrive oppfølgere som kan stå alene: leserne av de tidligere bøkene i serien vil kjenne igjen gamle venner samtidig som nye lesere vil raskt føle seg hjemme med kjente figurer.
Marillier har sagt at det tar henne om lag et år å fullføre en roman, og at hun ofte gjør forarbeid til en bok mens hun skriver en annen og redigerer en tredje. Hun sier også at hun vanligvis baserer en historie på to elementer: hva hovedpersonen lærer om seg selv og sin verden som gjør dette eventyret personlig viktig, og det store bildet som viser denne personens rolle i noe utenfor seg selv, for eksempel redde et samfunn eller megle fred mellom to stridende stammer. Den første ideen forsterker den andre og gjør skrivingen både personlig og realistisk.
Juliet Marillier bøker har vunnet mange priser, for eksempel American Library Association's Alex Award for Daughter of the Forest og Aurealis Award for Best Fantasy Novel for Son of the Shadows, Blade of Fortriu og Wildwood Dancing.
Den fantastiske Mikkel Rev (film)

Handling

En revefamilie kommer i konflikt med tre bønder, som gjør alt de kan for å få has på den.
Rangers (band)

Plateinnspilling

Bandet spilte inn sitt første musikkalbum i 2008 på Grand Scene i Arendal, med Bård Torstensen fra Clawfinger som produsent.
Olav Engelbrektssons jordebok

Olav Engelbrektssons jordebok ble laget for erkebiskop Olav Engelbrektsson ca. 1533 under navnet Register paa Sancte Oluffs Ioerdher.  Jordeboken er en oversikt over eiendommer som tilhørte erkebispestolen i Nidaros, men registeret er ikke like fullstendig som Aslak Bolts jordebok. Jordeboken oppbevares hos Riksarkivet.

Historie

Olav Engelbrektssons jordebok består av en samling med flere selvstendige opptegnelser som senere er sammenføyd til én bok, i motsetning til mange andre jordebøker, som er skrevet som sammenhengende verk. Boken dekker eiendommer i mesteparten av Trøndelag, men mangler fortegnelse over gods i Øynafylke og Namdalen.
Olav Engelbrektsson tok boken med da han flyktet til Nederlandene under reformasjonen i 1537. Olav døde i Lier i dagens Belgia året etter. Jordeboken og resten av erkebiskopens arkiv ble senere ført til München, sammen med arkivet etter kong Christian II. Disse arkivsamlingene, kalt München-samlingen, ble utlevert til Norge i 1830. Der ble den først oppbevart hos Universitetets diplomsamling, for deretter å bli overført til Riksarkivet i 1847.
Riksarkivet gav ut en trykt utgave av jordeboken i 1926.
Heinafylke

Heinafylke (norrønt: Heinafylki) var et fylke i det gamle landskapet Oplandene, som i norrøn tid og i middelalderen lå under Eidsivatingsloven. Størstedelen av fylket besto av det som i dag er kommunene Gjøvik, Hamar, Løten, Ringsaker og Stange. Det grenset i nord mot Gudbrandsdalen, i øst mot Østerdalen, i sør mot Raumafylke, og i vest mot Hadafylke.
Navnet kom av Heinar, folket som bebodde Hein- eller Heidmork.
Institutt for kreftgenetikk og informatikk

Institutt for kreftgenetikk og informatikk er et forskningsinstitutt ved Oslo universitetssykehus lokalisert ved Radiumhospitalet. Instituttet ledes av Håvard E. Danielsen. Sverre Heim leder Seksjon for kreftcytogenetikk.

Forskning

Et hovedfokus for instituttet er utvikling av nye prognostiske metoder basert på analyser av digitale bilder av cellekjerner. Disse viser fordeling og mengde DNA i kreftceller som igjen henger sammen med prognose. Ved å kombinere informatikk og medisin utvikles pålitelige og robuste analysemetoder.

Formidling

Oncolex og Kreftlex utvikles og driftes av instituttet.
Stasiland

Stasiland er en bok av den australske forfatteren, filmskaperen og advokaten Anna Funder om mennesker som gjorde motstand mot kommunistregimet i DDR og mennesker som arbeidet for den totalitære statens overvåkningstjeneste Stasi. Det er en bevegende undersøkelse av ekstraordinær menneskelig samvittighet og ekstraordinært mot i møtet med totalitarismen.
Funder har blitt rost for med stor kraft å bruke litterære teknikker for å skrive sakprosa, og boken har blitt beskrevet som a dark, stylish narrative (The Age Book of the Year Awards) og a masterpiece of investigative reporting (Sunday Times). I juni 2004 fikk boken Samuel Johnson Prize, en av de viktigste priser for sakprosalitteratur i verden. The National Theatre i London bearbeider nå boken for teater.
Boken har blitt oversatt til flere språk, blant annet norsk.

Anna Funder og Gesellschaft für Bürgerrechte und Menschenwürde

Foreningen «Gesellschaft für Bürgerrechte und Menschenwürde» (GBM), en organisasjon bestående for det meste av tidligere Stasi-offiserer og tidligere NVA-offiserer som jobber for rehabilitering av sitt rykte, anmeldte Anna Funder i 2004 for å ha kommet med falske anklager mot foreningen. Dette gjaldt partier i Stasiland der hun slo fast at GBM sjikanerte og forfulgte mennesker som fortalte om sin fortid som offer for Stasis forfølgelser i DDR-tiden. GBM fikk medhold av retten. Utleveringen av boken måtte stanses. Den neste utgaven kom med endringer.
Seguin (Texas)

Seguin er administrativt sete i Guadalupe County i Texas. Byen har fått sitt navn etter militæroffiseren og politikeren Juan Seguín.
I følge 2010 års folketelling hadde Seguin 25 175 innborgere.
Snorkling

Snorkling er å flyte på magen i vannflaten og se ned i vannet. For å puste bruker man snorkel. For å kunne se under vannet bruker man svømmebriller eller dykkermaske. Hvis man snorkler i kaldt vann eller i lengre perioder, kan det være fornuftig å bruke våtdrakt. For å kunne bevege seg fremover på en enklere måte, bruker man svømmeføtter.
Forsvarets anleggsdirektorat

Forsvarets anleggsdirektorat (FAD) var et midlertidig, selvstendig direktorat som ble opprettet av det norske Forsvaret i 1952. Forsvaret sto overfor en omfattende byggevirksomhet i årene etter krigen, og direktoratet skulle stå for utførelse av ulike militære anlegg og byggearbeider (instruks ved Forsvarsdepartementet 29.2.1952). F.A.D. ble nedlagt i 1960, og en del av dets funksjoner ble overført til  Forsvarets bygningstjeneste.
Entreprenøren og sivilingeniøren Haakon Eeg-Henriksen hadde oppgaven med å organisere direktoratet fra starten av.
Melinda Gebbie

Melinda Gebbie er en amerikansk tegneserietegner og forfatter, antagelig best kjent for Lost Girls, en tegnserieroman i tre bind som hun skapte i samarbeid med forfatter (og nå ektefelle) Alan Moore, utgitt av Top Shelf. Gebbie var en del av den amerikanske undergrunnstegneseriene på slutten av 1970-tallet.

Liv og karriere

Melinda Gebbie er født i San Francisco. Hun ble interessert i tegneseriemediet i 1973 da hun møtte forfatter og tegneserietegneren Lee Marrs ved forlagskonferanse. Gebbie var billedkunstner da hun bidro med sin første serie til undergrunnstegneserieheftet Wimmen's Comix #3, en kvinneantologi som ble utgitt av Last Gasp. Hun skrev og tegnet novelleserier for Wimmen's Comix og andre undergrunnstitler, inkludert Tits & Clits, Wet Satin, og Anarchy Comics. I 1977 fullførte hun sitt eget hefte, Fresca Zizis.
I 1984 flyttet hun til England for å arbeide på tegneserieutgaven av Raymond Briggs' When the Wind Blows. I kjølvannet av dette gjorde hun en rekke illustrasjonsjobber og fortsatte med å lage kortere serier som blant annet Strip AIDS og Heartbreak Hotel. I løpet av denne tiden var hun kortvarig involvert i en sedelighetsrettssak da det britiske undergrunnsforlaget Knockabout Comics ble rettsforfulgt av det britiske tollvesenet over importen av hva myndighetene mente var «pornografiske tegneserier», blant annet hennes eget hefte Fresca Zizis. Dommen ble at alle tegneseriene skulle bli konfiskert og brent. Det ble ulovlig å eie og oppbevare hennes hefte i Storbritannia, i motsetningen til for eksempel USA og Norge.
Tidlig på 1990-tallet begynte hun å samarbeide med Alan Moore på den lange serien Lost Girls, en grafisk fortelling om hvordan tre litterære kvinnelige figurer fra slutten av 1800- og begynnelsen av 1900-tallet: Alice fra Alice i Eventyrland, Dorothy Gale fra Trollmannen fra Oz, og Wendy Darling fra Peter Pan. Disse møtes som voksne i 1913 og beskriver og deler med hverandre en del av at deres erotiske eventyr, tildels eksplisitt seksuelle fortellinger. Moore skrev fortellingen og Gebbie illustrerte den. Fortellingen ble fullført i 2006. I mellomtiden skapte hun og Moore Cobweb, en humoristisk serie med klare erotiske overtoner om en mystisk maskert heltinne og hennes kvinnelige assistent. Cobweb opptrådte i 12 utgaver av antologien Tomorrow Stories mellom 1999 og 2002.
Den 12. mai 2007 giftet Gebbie seg med Moore.
Svolværgeita

Svolværgeita er en 150 meter (356 moh) høy fjelltopp på sørvestsiden av Fløyfjellet, like utenfor Svolvær på Austvågøy i Lofoten. Toppen ble første gang registrert besteget 1. august 1910 av  Ferdinand Schjelderup, Alf Bonnevie Bryn og Carl Wilhelm Rubenson.
I sommervarmen i august 1998 opplevde Svolvær en luftspeiling som overbeviste lokalbefolkningen om at Svolværgeita var begynt å rase sammen. Den dramatiske meldingen ble sendt ut på NRK radio, og fjernsynsstasjoner og avisfolk ble flydd inn til Lofoten. Siden kunne statsmeteorologen berolige folk med at det dreide seg om en luftspeiling fremkalt av lysbrytning mellom varm og kald luft, fordi solen skinte på en svært varm fjellvegg. Dermed så det for betrakteren virkelig ut som om «geitens» venstre horn lente seg inn mot det høyre. Ansvarlig i Vågan kommune havde allerede sendt en alpin redningsgruppe opp i fjellet og fått stanset alle klatrere på vei opp. Evakuering av boligene like under fjellet var under forberedelse da den lykkelige meldingen kom om at det hele var et synsbedrag.
Geropa

Utseende

En nokså liten, avlang, lysbrun trebukk. Oversiden er fint hårete. Pronotum er tønneformet. Dekkvingene er smale og jevnbrede, fint punkterte. Beina er tynne.

Utbredelse

Arten lever i det sørvestlige USA og i Mexico.
Alfa Laval

Alfa Laval er en verdensledende produsent av pumper, ventiler, varmevekslere og separatorer. Alfa Laval har sitt hovedkontor og produksjon av varmevekslere i Lund. I tillegg til produksjonsenhetene i Sverige har Alfa Laval fabrikker og utviklingsenheter i blant annet Danmark, Frankrike, Finland, Nederland, Belgia, Storbritannia, USA, India, Italia, Polen, Brasil og Kina. Firmaet ble grunnlagt i 1883 av Gustaf de Laval og Oscar Lamm jr. under navnet AB Separator, men allerede i 1878 hade Oscar Lamm jr. solgt separatorer utviklet av Gustaf de Laval i sitt maskinfirma. 
De første årene var Oscar Lamm jr. både styreleder og administrerende direktør, men etter uenigheter med Gustaf de Laval forlot han selskapet i 1886. Året etter (1887) ble John Bernström ansatt som administrerende direktør, en stilling han beholdt frem til 1911. I 1963 skiftet AB Separator navn til Alfa Laval AB. Det var notert på Stockholm børs til 1991, da det ble kjøpt opp av AB Tetra Pak. I 2002 ble selskapet igjen børsnotert.
Juristforeningen (Universitetet i Bergen)

Juristforeningen, Universitetet i Bergen ble stiftet 26. januar 1949. Juristforeningen er den største studentorganisasjonen ved Det juridiske fakultet i Bergen med sine over 2 500 medlemmer, og organiserer de fleste sosiale og faglige arrangementer ved fakultetet. Nåværende leder er Henrik Behrens.
Juristforeningen i Bergen har stor aktivitet, og har undergrupper fordelt på kategoriene idrett, fag og kultur.

Organisasjon

Det øverste organ i Juristforeningen i Bergen er generalforsamlingen, som avholdes i mai og november hvert år. 
Mellom generalforsamlingene er foreningsstyret det øverste vedtaksorgan. Her sitter foreningens leder og økonomiansvarlig samt sekretær, sammen med én representant fra hver av de tre gruppene idrett, fag og kultur. Kontrollutvalget har sin leder som observatør i foreningsstyret. 
Arbeidsutvalget står for den daglige drift av Juristforeningen. Arbeidsutvalget består av leder, nestleder, økonomiansvarlig, markedsansvarlig, infoansvarlig og sekretær. Økonomiansvarlig, markedsansvarlig og infoansvarlig har dessuten 1 til 4 assistenter som hjelper til med den daglige driften.

Informasjonskanaler

Juristforeningen har flere informasjonskanaler. De viktigste er hjemmesiden, facebooksiden og MiSide (krever innlogging). I tillegg utgis det annenhver uke et informasjonsskriv på alle lesesalplassene ved Det Juridiske fakultet.

Aktivitet i Juristforeningen i Bergen

Undergruppestyrene driver selv en betydelig aktivitet innenfor sitt formålsbestemte virkeområde, og omfatter en svært vid aktivitet. Juristforeningen huser tradisjonelle grupper som Club Jur, Fagstyret, Force Marsjør Juzz-Band, Juridisk Skii- og Boldclub og JURAK - Juridisk Arrangementsklubb, så vel som yngre undergrupper som Juridisk Golfklubb og Juridisk Roklubb. Foreningen gir også ut tidsskriftet Injuria. Foreningen har også et av Bergens beste studentfotballag, Juridisk Fotball Club. 
Juristforeningen i Bergen arrangerer i samarbeid med Juristforeningene i Oslo og Tromsø Humanitæraksjonen annethvert år, der overskuddet går til et veldedig formål. 
I samarbeid med Juristforeningen i Oslo arrangeres årlig de Juridiske Vinterleker og Lovstafetten.
Foreningen har et godt samarbeid med Juristforeningen Studentidrettslag, som har ansvaret for å organisere profesjonell drift av idrettstilbudet ved Det juridiske fakultet i Bergen.
Travassosula

Utseende

Ganske store, lyst brunlige påfuglspinnere. Hunnene er betydelig større enn hannene. Denne slekten ser ikke ut som en typisk Hemileucinae men kan ligne mer på gruppen Ceratocampinae. Vingene er nokså smale, ovale med helt avrundet spiss. Bakvingen har en påfallende, nærmest sirkelrund innskjæring på forkanten nær roten.

Utbredelse

Slekten er kjent fra det sørlige Brasil og Bolivia.
Argo (krater)

Argo er et nedslagskrater som Mars-roveren Opportunity besøkte på Mars på Sol 360 i 2005. Krateret er lokalisert på Meridiani Planum, sør for Endurance-krateret. Krateret er lokalisert ca. 300 meter sør for varmeskjoldet til Opportunity og Heat Shield Rock.